《无闷 咏万红友凤砚》
清代·吴重憙

人住红螺村，到海王购得，凤纹宝砚。是红友当年，填词染翰。

重付竹君学士，与词伯经师周旋惯。康熙丁卯，乾隆丙子，双铭同椠。

赞叹文窗玩，似心太平庵，端溪一片。才谱罢苏辛，又笺两汉。

我冀附庸风雅，愿下拜南丰心香瓣。恨在手无玉鸦叉，寸铁不持白战。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。